**Az Országos Mikrohitel Program keretében történő ingatlanvásárlás esetén az adásvételi szerződésben az alábbi kötelező tartalmi elemeknek kell szerepelnie, *amennyiben a megvásárolt ingatlan egyben a hitel fedezetét is képezi:***

* A **vételár utolsó részletét** (azaz nettó …………,- Ft-ot) a Vevő a hitel folyósításakor, közvetlenül az MVA (székhely: 1037 Budapest Szépvölgyi út 135.) által az Eladó bankszámlájára (az Eladó(k) bankszámlaszámát írják bele az adásvételi szerződésbe, több Eladó esetén megjelölve azt, hogy Eladók erre a számlára történő utalást teljesítésnek fogadják el) történő **átutalással fizeti meg az Eladónak**;
* Az adásvételi szerződésben kerüljön rögzítésre, hogy Felek tudomással bírnak arról, hogy az MVA által folyósított **mikrohitelből áfa nem finanszírozható**, ennek megfelelően kerüljön rögzítésre, hogy a vételár nettó, azaz áfát nem tartalmaz. Amennyiben áfa is képezi a vételár részét, úgy az adásvételi szerződésben külön fel kell tüntetni az ingatlan nettó és bruttó vételárát, annak megjelölésével, hogy az MVA által folyósított kölcsön kizárólag az utolsó, nettó vételárrészre fordítható;
* Eladó már az adásvételi szerződés aláírásával **feltétlenül és visszavonhatatlanul járuljon hozzá** ahhoz, hogy a **Vevő tulajdonjoga** …… arányban, vétel jogcímén az illetékes Földhivatalnál **véglegesen bejegyzésre kerüljön**, amennyiben Vevő az MVA-val megkötött hitelszerződést bemutatja;
* Kerüljön rögzítésre az Eladónak **a tulajdonjog bejegyzéshez hozzájáruló nyilatkozat (bejegyzési engedély) későbbi időpontban történő kiadására vonatkozó nyilatkozata**, és a bejegyzési kérelem ezen időpontig való **függőben tartására irányuló kérelme**. Eladó a szerződés aláírásával úgy nyilatkozik, hogy az adásvételi szerződés Földhivatalhoz történő benyújtásától számított legfeljebb hat hónapos határidő elteltéig a tulajdonjog-bejegyzési engedélyt megadja. Felek kérik az eljáró illetékes Földhivatalt, hogy az Inytv. 47/A. § b) pontja alapján a tulajdonjog bejegyzésére irányuló eljárást a tulajdonjog bejegyzési engedély benyújtásáig tartsa függőben;
* Eladó tudomásul veszi, hogy az MVA a mikrohitel összegét – vagyis a vételár utolsó, áfa nélküli nettó részletét - **csak abban az esetben utalja át** az adásvételi szerződésben meghatározott bankszámlaszámára, **amennyiben** az adásvételi szerződés tárgyát képező ingatlanra a **MVA javára a jelzálogjog az ingatlan-nyilvántartásba bejegyzésre kerül** és az önerő maradéktalan megfizetését az adásvételi szerződés vonatkozásában eljáró ügyvéd által ellenjegyzett okiratban igazolják a MVA felé;
* Amennyiben a mikrohitel Eladó hitelének kiváltására is szolgál, **az adásvételi szerződésnek tartalmaznia kell azt a számlaszámot is, amelyre történő utalással a kiváltandó kölcsön végtörlesztése megtörténik.** Ez a számlaszám azonban nem térhet el a kiváltandó kölcsönt nyújtó bank által kiadott hitelkiváltási igazoláson szereplő számlaszámtól;
* Az adásvételi szerződésben a Felek megállapodnak abban, hogy **a hitel folyósítását követően** **egyik fél sem jogosult a szerződéstől elállni**, a szerződést felmondani, a szerződést bármilyen egyéb módon megszüntetni vagy felbontani. Ezen jogok csak a MVA előzetes írásbeli hozzájárulása alapján gyakorolhatók.